

**Közfoglalkoztatási Helyettes Államtitkárság**

**Közfoglalkoztatási Stratégiai és Koordinációs Főosztály**

**TERVEZÉSI SEGÉDLET**

**a 2025. évi járási startmunka mintaprogramok**

**indításához**

**2024. október**

1. **Bevezető**

A közfoglalkoztatásért felelős miniszter tervezési segédletet tesz közzé a **2025. évi közfoglalkoztatási járási startmunka minta- és ráépülő programok** megvalósítására a helyi önkormányzatok, az önkormányzatok által létrehozott és 100%-ban önkormányzati tulajdonban lévő gazdálkodó szervezetek, a helyi önkormányzatok jogi személyiséggel rendelkező társulásai, továbbá az önkormányzatok által a közfoglalkoztatás lebonyolítására létrehozott szervezetek számára.

* 1. **A programok indokoltsága**

**A közfoglalkoztatás elsődleges célja** továbbra is a hátrányos helyzetű térségekben a munkaerőpiaci szempontból kedvezőtlen helyzetben lévő állástalanokszámára **foglalkoztatási** **lehetőség biztosítása.** A közfoglalkoztatási programok működtetését egyértelműen és alapjaiban befolyásolja a nyílt munkaerőpiac helyzete. A közfoglalkoztatásban is tapasztalható munkaerőhiány főleg a szakmunkás végzettséggel rendelkezők tekintetében kimagasló. Az álláskeresők jelentős része továbbra is szakképzetlen, motiválatlan, mentális, szociális, vagy egészségügyi hátrányokkal küzd. A 2025. évben a járási startmunka programok **meghatározó célja továbbra is az elmúlt években kialakított, életképes kapacitások fenntartása és működtetése.** Ugyanakkor **nagyobb hangsúlyt kell helyezni a közfoglalkoztatási programban megvalósuló tevékenységek komplexebb átgondolására, racionalizálására**. Ennek megfelelően a lecsökkent közfoglalkoztatotti létszám döntően szakképesítéssel nem rendelkező munkaerő-állományának foglalkoztatási kihívásaihoz igazodva, figyelembe véve a Start-munkaprogram előirányzatból biztosított, rendelkezésre álló vármegyei keretösszeget, valamint a korábbi programokban elért eredményeket, a rendelkezésre álló eszközparkot, a helyi adottságokat, és az összegyűjtött tapasztalatokat, ismereteket felhasználva kell a tervezést elvégezni.

* 1. **A programok területi hatálya**

A Belügyminisztérium (a továbbiakban: BM) döntése alapján Győr-Moson-Sopron, Vas és Komárom-Esztergom vármegyék területén a járási startmunka mintaprogramok indítása nem indokolt. E vármegyék települései részére csak a hosszabb időtartamú közfoglalkoztatási támogatás biztosítható.

Közfoglalkoztatási minta-, illetve ráépülő programokat a közfoglalkoztatáshoz nyújtható támogatásokról szóló 375/2010. (XII. 31.) Korm. rendelet (a továbbiakban: Rendelet) 7/B. § (7a) bekezdése alapján azokon a településeken lehet támogatni, amelyek:

1. a kedvezményezett járások besorolásáról szóló 290/2014. (XI. 26.) Korm. rendelet 3. mellékletében meghatározott 109 kedvezményezett járáshoz, vagy a 6. mellékletben szereplő természeti vagy civilizációs katasztrófával sújtott kedvezményezett térségek közé tartoznak, ide nem értve Győr-Moson-Sopron, Vas és Komárom-Esztergom vármegye e mellékeltekben felsorolt járásait,
2. a közfoglalkoztatás, társadalmi felzárkózás és a szociális földprogram tekintetében a Gyöngyösi kistérség egyes településeinek kiemelt településsé nyilvánításáról szóló 1225/2011. (VI. 29.) Korm. határozat 1. pontjában, vagy
3. a kedvezményezett települések besorolásáról és a besorolás feltételrendszeréről szóló 105/2015. (IV. 23.) Korm. rendelet 2. számú mellékletében szerepelnek, ide nem értve Győr-Moson-Sopron, Vas, Komárom-Esztergom vármegye e mellékletben felsorolt településeit.
4. **A programok meghatározása**
   1. **A járási startmunka mintaprogramok meghatározása**

* A Rendelet 7/B. § (7) bekezdés értelmében olyan program, amelyben „elsősorban értékteremtő, hasznos, a helyi sajátosságokon alapuló, a település önfenntartását elősegítő tevékenységet valósítanak meg, és amelyre vonatkozóan korábban az adott település – a közfoglalkoztató személyétől függetlenül – nem részesült támogatásban”.
* A Rendelet 7/B. § (8) bekezdés szerint: „A ráépülő közfoglalkoztatási program olyan közfoglalkoztatási program, amely a közfoglalkoztatási mintaprogram lezárását követően azonos településen és azonos tevékenységi körrel valósul meg.”
  1. **A támogatott programok köre**

1. **Értékteremtő program**

Az értékteremtő program a járási startmunka mintaprogramok korábbi mezőgazdasági és helyi sajátosságokra épülő programelemek helyett jött létre, a programokban végzett tevékenységek újragondolása érdekében.

Ez a programtípus a helyi földrajzi és természeti adottságokon, valamint a korábbi munka- és termelési kultúrán, hagyományokon alapuló, kézi munkára épülő, a közösség számára hasznos, értékteremtő foglalkoztatást biztosító, változatos termelő, termék-előállító, feldolgozó tevékenységek megvalósítására ad lehetőséget.

Az értékteremtő programban végezhető mezőgazdasági tevékenység (kertészeti – szabadföldi, valamint fóliás – és szántóföldi növénytermesztés, állattartás és -tenyésztés), valamint az ahhoz kapcsolódó feldolgozó tevékenység. A mezőgazdasági termékek feldolgozására kialakított beruházás üzemeltetése is ebben a programtípusban tervezhető (pl. tésztagyártó, savanyító műhely üzemeltetése, stb.).

A programban végzett mezőgazdasági tevékenység elsődleges célja a helyi közétkeztetés számára friss alapanyag, valamint az annak feldolgozásával létrejött termékek biztosítása, továbbá a program lehetőséget ad a keletkező többlet felhasználására, feldolgozására, értékesítésére.

Az értékteremtő programban tervezhető a közfoglalkoztatás célját szolgáló épület eredeti állagának megőrzését, helyreállítását, rendeltetésszerű és biztonságos használatát szolgáló felújítás, karbantartás (pl.: festés, burkolás, stb.).

A **közfoglalkoztatás célját szolgáló épület** például: szociális helyiség a közfoglalkoztatottak részére, közfoglalkoztatási tevékenységhez használt eszközök, gépek, berendezések, valamint a közfoglalkoztatási programban előállított termékek és termények tárolására szolgáló épület.

1. **Szociális típusú program**

A szociális típusú programban a településen élők szükségleteihez igazodó, a helyi infrastruktúra használhatóságát segítő tevékenységek, belvíz-elvezetés, mezőgazdasági utak rendbetétele, bio- és megújuló energiafelhasználás elősegítése, energianövény-ültetvény gondozása, közúthálózat karbantartása, illegális hulladéklerakó-helyek felszámolása végezhetők.

**2.3. A programok időtartama**

A programok 2025. március 1-jétől 2026. február 28-ig tervezhetők. Ezen programok támogatási időtartama a Rendelet 4. § (5) bekezdése alapján **legfeljebb 12 hónap** lehet.

1. **A programok tervezése**

**A programok létszámának meghatározásakor, hasonlóan az előző évek gyakorlatához, minden esetben figyelembe kell venni a közfoglalkoztatási programok 2024. április 1. és 2024. szeptember 30. közötti átlaglétszámát a BM által megadott létszámadatok alapján, illetve a tervezett tevékenységek optimális létszámigényét.** Az **értékteremtő programban** az átlaglétszám meghatározásánál **a mezőgazdasági és helyi sajátosságokra épülő programelemekben** a megadott időszakban foglalkoztatott közfoglalkoztatottak **összeszámított átlaglétszámát** kell alapul venni.

**Az átlaglétszámtól magasabb létszámot tervezni kizárólag indokolt esetben, a járási hivatal előzetes hozzájárulásával lehet.**

A teljes tervezési folyamat a Közfoglalkoztatási Támogatások Keretrendszerében (továbbiakban: KTK) zajlik, amelynek használatához a Felhasználói kézikönyv nyújt útmutatást. **A költségek pontos rögzítése érdekében mellékeljük a Pénzügyi segédletet (*2. számú melléklet*).**

**A tervezősablon kitöltése kizárólag akkor fogadható el, ha**

* **technikai szempontból hiánytalan, azaz abban minden elem   
  pontosan van rögzítve, különös tekintettel a kérelmező alapadataira: bankszámlaszám(ok), hivatalos megnevezés, postai és elektronikus címei** (a kérelmező hivatalos e-mail címei)**, hivatali telefonszámai (vonalas és mobil);**
* **szakmai szempontból a tervezett tevékenységeket és az igényelt támogatási összegeket illetően is pontos, részletes, valamint megalapozott indokolással alátámasztott.**

A tervezési folyamat menete:

A közfoglalkoztató a tervezett közfoglalkoztatási programról – programtípusonként – előzetes tervezetet készít, amelyet a KTK-ban „kérelem”-ként kell rögzíteni. A tervezés előkészítése során egy programtípuson belül több verzió rögzíthető. Ezek közül kell kiválasztania programtípusonként azt az egy verziót, amely a járási hivatal felé benyújtásra kerül (véglegesített kérelem). **Ennek határideje 2025. január 10.**

Amennyiben a fenti határidőt a közfoglalkoztató nem tartja be, úgy a járási hivatal foglalkoztatási osztályának a kérelem tervezetet el kell utasítania!

A kérelem, annak benyújtását követően, kizárólag a járási hivatal foglalkoztatási osztályának, a kormányhivatal foglalkoztatási főosztályának, valamint a BM illetékes szakterületének javaslata alapján módosítható.

1. A benyújtást követően a járási hivatal foglalkoztatási osztálya megvizsgálja a kérelmet és amennyiben módosítási javaslata van, vagy a kormányhivatal foglalkoztatási főosztálya, illetve a BM illetékes szakterülete erre javaslatot tesz, egyeztetést kezdeményez a közfoglalkoztatóval.

A tervezési segédletben foglaltaknak megfelelő, véglegesített kérelmeket a járási hivatal foglalkoztatási osztálya a támogatásra vonatkozó javaslatával együtt felterjeszti az illetékes kormányhivatal foglalkoztatási főosztályának. Amennyiben valamely kérelem vonatkozásában a járási hivatal foglalkoztatási osztályának javaslata eltér a benyújtott kérelemtől, annak okát a javaslatában részletesen indokolni szükséges.

1. A felterjesztett kérelmek tekintetében a kormányhivatal foglalkoztatási főosztálya további módosításra tehet javaslatot, amelyet a járási hivatal foglalkoztatási osztálya egyeztet a közfoglalkoztatóval. A kormányhivatal foglalkoztatási főosztálya a vármegyében indítandó valamennyi járási startmunka minta- és ráépülő program véglegesített kérelmét tartalmazó programcsomagot a támogatásra vonatkozó javaslatával együtt felterjeszti a BM illetékes szakterülete részére.
2. A BM illetékes szakterülete a kormányhivatal foglalkoztatási főosztálya által felterjesztett javaslat alapján előkészíti a támogatásra vonatkozó miniszteri döntést.

A miniszteri döntést követően a járási hivatal foglalkoztatási osztálya a jóváhagyott kérelemben foglaltak alapján, a miniszteri döntésben és a hatályos eljárásrendben meghatározottaknak megfelelően előkészíti a hatósági szerződést.

1. **A kérelem benyújtásának feltételei**
   1. **A kérelmet benyújtók köre**

Járási startmunka minta- és ráépülő program indítására

* helyi önkormányzat,
* az önkormányzat által létrehozott, 100%-ban önkormányzati tulajdonban lévő gazdálkodó szervezet,
* helyi önkormányzat jogi személyiséggel rendelkező társulása(i),
* az önkormányzat által a közfoglalkoztatás lebonyolítására létrehozott szervezet.
  1. **A kérelem benyújtásának határideje és módja**

**Az előzetes kérelmek/tervek elkészítésének** és a KTK-ban történő rögzítésének **határideje 2025. január 10.**

* 1. **A kérelem bírálata**

A járási startmunka minta- és ráépülő program esetében a kérelmeket az illetékes járási hivatal foglalkoztatási osztálya a közfoglalkoztatóval egyezteti, és a KTK-ban rögzített koncepciókat szakmailag megvizsgálja. A program megvalósítására irányuló előzetes kérelem szakmai áttekintése során a járási hivatal munkatársának a tervezési segédletben meghatározottak, valamint a közfoglalkoztató előző években végzett tevékenysége és az elért eredmények figyelembe vételévelszükséges a vizsgálatot elvégeznie.

Amennyiben a tervezett tevékenységhez képest nem indokolt az igényelt közfoglalkoztatotti létszám (túltervezett vagy alultervezett), továbbá a tervezési segédletben foglaltaknak a koncepció nem felel meg, a járási hivatal foglalkoztatási osztályának fel kell kérnie a közfoglalkoztatót a program újratervezésére. (Ha a munkaerőpiaci folyamatok változása indokolttá teszi a létszámigények felülvizsgálatát, és annak korrigálása válik szükségessé, arról a BM külön fog rendelkezni.) Amennyiben a közfoglalkoztató nem tervezi át az előzetes kérelmét, úgy az előzetes terve nem kerülhet felterjesztésre a BM irányába, és járási hivatali szinten szükséges az elutasító döntést meghozni.

A BM irányába nem terjeszthetőek fel azok a járási startmunka minta- és ráépülő programok, amelyek esetében a tervezett költségek nem felelnek meg a tervezési segédletben és annak mellékleteiben meghatározott előírásoknak.

1. **A támogatással kapcsolatos szabályok**
   1. **A felhalmozási célú és működési célú költségek támogatása**

A járási startmunka minta- és ráépülő programokhoz támogatás a Rendelet 7/B. § (2) bekezdése alapján adható az alábbiak szerint:

„(2) A közfoglalkoztatási mintaprogramoknak a 7. § (8)-(9) bekezdés szerint a hatósági szerződés megkötésére hatáskörrel rendelkező hatósággal történő előzetes egyeztetés szerinti felhalmozási célú és működési célú költségei

1. legfeljebb 15 fő közfoglalkoztatottal megvalósuló közfoglalkoztatási mintaprogramok esetében legfeljebb 100 százalékban,
2. 15 főnél több, de legfeljebb 45 fő közfoglalkoztatottal megvalósuló közfoglalkoztatási mintaprogramok esetében 15 fő közfoglalkoztatottig az a) pontban meghatározott mértékig, azon túl legfeljebb 90 százalékban,
3. 45 főnél több, de legfeljebb 135 fő közfoglalkoztatottal megvalósuló közfoglalkoztatási mintaprogramok esetében 45 fő közfoglalkoztatottig a b) pontban meghatározott mértékig, azon túl legfeljebb 80 százalékban,
4. 135 főnél több közfoglalkoztatottal megvalósuló közfoglalkoztatási mintaprogramok esetében 135 fő közfoglalkoztatottig a c) pontban meghatározott mértékig, azon túl legfeljebb 70 százalékban

támogathatóak.”

* 1. **Elszámolható költségek**

A program keretében elszámolható költségek körét a tervezési segédlet ***1. számú melléklete*** tartalmazza.

* 1. **Nem elszámolható költségek**

1. Tanácsadói díjak, olyan vállalkozási tevékenységek díjai, amelyek a tárgyi eszköz használhatóságát érdemben nem növelik, vagy amelyeket közfoglalkoztatás keretében is el lehet végezni (ez utóbbiakat nem a számvitelről szóló 2000. évi C. törvény alapján kell kizárni a támogatható költségek közül, hanem azért, mert ellentétesek a közfoglalkoztatási támogatás céljával).
2. A programokhoz kapcsolódó biztosítási díj.
3. Ingatlan bérleti díja (pl.: telephelyek, állattartásra alkalmas telephely, irodák, raktárak, stb.).
4. A postaköltség, kivéve a *1. számú mellékletben* a szervezési költségeknél meghatározott, a közfoglalkoztatási jogviszony létesítésével és megszüntetésével kapcsolatos dokumentumok postázásának költsége, amennyiben ilyen felmerül (kizárólag a szükséges bélyeg és boríték, de elsőbbségi küldemény, vagy ajánlott küldemény díja nem), valamint a munkaruha postaköltsége.
5. Képzési költség (javító vizsga költsége, a képzésben részt vevők útiköltsége is).
6. Banki költségek.
7. Tárgyi eszköz beszerzése esetén a 400 000 Ft bekerülési értéket meghaladó költség.
8. Olyan eszközök beszerzése, amelyeket már közfoglalkoztatási támogatásból korábban beszereztek (kivéve, ha már használhatatlanná vált az eszköz, vagy javítási költsége aránytalanul magas, gazdaságtalan).
9. Számítógép, telefon, fénymásoló, fényképezőgép és egyéb informatikai, híradástechnikai eszköz, ill. alkatrészeik, valamint szoftverek beszerzési, illetve bérlési költsége, kivétel a *1. számú mellékletben* a szervezési költségeknél meghatározott esetekben.
10. Telefonálás költsége, kivétel a *1. számú mellékletben* a szervezési költségeknél meghatározott esetben.
11. A céges autó fenntartási, karbantartási költsége nem támogatott, kivétel a *1. számú mellékletben* a munkásszállítás költségénél megjelölt esetben. Céges autó alatt a közfoglalkoztató tulajdonában lévő személygépkocsit értünk. A céges autó fenntartási és karbantartási költségei 5%-os mértékben történő elszámolásának feltétele, hogy a gépjárművet munkásszállításra használja a közfoglalkoztató. Az áruszállításra használt, személygépkocsinak nem minősülő gépjárművek esetében az említett költségek elszámolására a céges autóra vonatkozó szabály nem alkalmazható. A közfoglalkoztatási programokban használt egyéb gépjárművek esetében a fenntartási és karbantartási költségek elszámolására a tervezési segédletben, valamint annak az elszámolható költségeket tartalmazó *1. számú mellékletében* meghatározottak szerint van lehetőség.
12. Közbeszerzési eljárás díjai.
13. Munka- és balesetvédelmi oktatás, elsősegélynyújtó képzés, továbbá a tűzvédelmi oktatás költsége.
14. Szakképzési hozzájárulás.
15. Táppénz.
16. Saját könyvelő, vagy külső cég általi könyvelés költsége.
17. Felhalmozási célú költségként nem lehet bérelt, vagy operatív lízingelt tárgyi eszközt elszámolni, működési célú költségként pedig nem lehet nem munkaeszköznek minősülő tárgyi eszközt elszámolni.
18. Nem lehet elszámolni a támogatási időszaknál hosszabb futamidejű pénzügyi lízing költségeit, és a támogatási időszaknál hosszabb futamidejű részletvétel költségeit, még részben sem (a támogatási időszakra eső lízingdíj, vagy vételár részlet összegéig sem).
19. Kerékpár és tartozékai beszerzése, kivéve a teherkerékpár, ha az a közfoglalkoztatási programban végzett tevékenység ellátásához elengedhetetlenül szükséges. A teherkerékpár nagyobb tömegű tárgyak szállítására tervezett és gyárilag előállított speciális szállítójármű. A hagyományos kerékpár beszerzése nem tartozik a támogatott körbe, azon a címen sem, ha azt termény, munkaeszköz szállítására is kívánják használni.
20. Munkaköri alkalmassági vizsgálat díja, kivéve a *1. számú mellékletben* a foglakozás-egészségügyi vizsgálat térítési díjánál megjelölt esetben.
    1. **Az előleg elszámolásának általános szabályai**

A Rendelet 7/C. § (2) bekezdése alapján folyósítható előleg mértéke:

1. a közfoglalkoztatási bérhez és az ahhoz kapcsolódó szociális hozzájárulási adóhoz nyújtott támogatás esetében a megítélt támogatás legfeljebb 2 hónapra jutó összege;
2. a foglalkoztatásból eredő közvetlen-, és anyagköltségekhez, valamint közfoglalkoztatási minta- és ráépülő programok esetében a 7/B. § (2) és (4) bekezdésében meghatározott felhalmozási célú és működési célú költségekhez és kiadásokhoz megítélt támogatás legfeljebb 70 százaléka.
3. a Rendelet 7/C. § (2) bekezdés *b)* pontjában említett szervezési költségekhez támogatás (előleg) a Rendelet 4. § (3a) bekezdése alapján kizárólag a polgármesteri hivatallal nem rendelkező települési önkormányzat közfoglalkoztató – ide nem értve a közös önkormányzati hivatalt működtető város önkormányzatát – részére nyújtható a járási hivatallal történő előzetes egyeztetés szerint, mértéke pedig nem haladhatja meg a közfoglalkoztatási bérhez és az ahhoz kapcsolódó szociális hozzájárulási adóhoz megítélt támogatás 1,5 százalékát.
4. a közfoglalkoztatásért felelős miniszter egyedi ügyben hozott döntése alapján a kiemelt jelentőségű programok esetében (egyéb közfoglalkoztatási mintaprogram) a b) pontban meghatározott költségekhez és kiadásokhoz megítélt támogatás legfeljebb 100 százaléka, ha a közfoglalkoztató a tervezetében és a kérelmében valószínűsíti, hogy a támogatás részbeni megelőlegezése számára aránytalan terhet jelentene – így különösen, ha a támogatás részbeni megelőlegezése a közfoglalkoztató alaptevékenységét veszélyeztetné –, és a közfoglalkoztatási program hiányában az érintett települést jelentős munkaerőpiaci hátrány éri.

A fő szabály a Rendelet 7/C. § (2) bekezdés b) pontjában meghatározott legfeljebb   
70%-os mértékű előleg nyújtása a b) pontban felsorolt költségek tekintetében. Amennyiben a Rendeletben meghatározott feltételek fennállása indokolttá teszi a fő szabálytól való eltérést, azaz a 70%-ot meghaladó, de legfeljebb 100% mértékű előleg nyújtását, erre vonatkozóan a benyújtott kérelmet az általános ügymenet szerint, a járási hivatal foglalkoztatási osztályának és a kormányhivatal foglalkoztatási főosztályának megindokolt javaslatával együtt felterjeszti a BM részére. A járási startmunka minta- és ráépülő programok érintett költségeihez 100% mértékű előleg nem igényelhető.

* A bérköltségre nyújtott előleggel az utolsó három hónapban kell elszámolni.
* A felhalmozási célú és működési célú költségekre adott előleg esetében csak a program indításához elengedhetetlenül szükséges eszközök beszerzésére igényelhető előleg, tehát nem szükséges minden esetben a legfeljebb 70%-os előleg megállapítása.
* A felhalmozási célú és működési célú költségekre adott előlegeket támogatási jogcímenként kell megállapítani. Az előleg tervezésekor ügyelni kell arra, hogy adott jogcímen nem fizethető ki támogatás utófinanszírozás keretében, amíg a jogcímen belül el nem számolt előleg van kint.
* A felhalmozási célú és működési célú költségekre adott előleg esetében legkésőbb a program feléig kell elszámolni a hatósági szerződésben foglaltak szerint. Az időtartam a közbeszerzés, engedélyeztetés, vagy bármilyen külső, elháríthatatlan akadály miatt hosszabbítható, de az elszámolásnak legkésőbb a tárgyév december 15-ig meg kell valósulnia.
* A Rendelet 7/C. § (2) bekezdés c) pontja alapján a felhalmozási célú és működési célú költségekre adott 100 %-os mértékű előleggel legkésőbb a program feléig kell elszámolni a hatósági szerződésben foglaltak szerint. Közbeszerzési, engedélyeztetési eljárás vagy bármilyen egyéb külső, elháríthatatlan akadály miatt ez a határidő – annak lejárta előtt – kérelemre meghosszabbítható, ebben az esetben az elszámolásnak a tárgyév december 15-ig, de legkésőbb az utolsó elszámolással egyidejűleg meg kell valósulnia.
* Az előlegekkel történt elszámolást követően újabb előleg csak újabb támogatási döntés esetén, a megnövelt részre, annak 70%-os mértékéig nyújtható.
  1. **A programok tervezhető költségei**

A Rendelet 7/B. § (7) és (8) bekezdése szerinti járási startmunka minta- és ráépülő programban

1. az **értékteremtő program** esetében legfeljebb **190 000 Ft/fő/hó** fajlagos költség tervezhető, ezen belül a felhalmozási célú és működési célú költségekre tervezhető összeg legfeljebb 10%-kal haladhatja meg **a 2024. évi járási startmunka minta- vagy ráépülő program mezőgazdasági és/vagy helyi sajátosságokra épülő programelemében felhalmozási célú és működési célú költségre tervezett összeget**;
2. **szociális típusú program** esetében legfeljebb **160 000 Ft/fő/hó** fajlagos költség tervezhető.

**A fajlagos költségen belül** **a következő költségek tervezhetők:** közfoglalkoztatási bér és szociális hozzájárulási adó; munka- és védőruha; egyéni védőeszköz; munkába járás és munkásszállítás költsége; munkavégzéshez szükséges eszközök; foglalkozás-egészségügyi vizsgálat költsége; a tervezett tevékenységhez kapcsolódó anyagköltség; valamint a program megvalósítása érdekében felmerülő egyéb, indokolt költség.

A fenti költséghatárokat a programok tervezésénél kötelezően be kell tartani. Amennyiben a közfoglalkoztató a megadott tervezhető költségeket túllépi, úgy a saját költségvetése, vagy a bevételei terhére a különbözetet finanszírozhatja.

Ha a közfoglalkoztatási bér és a közfoglalkoztatási garantált bér megállapításáról szóló 170/2011. (VIII. 24.) Korm. rendeletváltozása miatt a megadott fajlagos költségek tekintetében módosítás válik szükségessé, arról a BM tájékoztatást küld a kormányhivatalok részére.

1. **A programok megvalósításához tervezhető létszám**

A foglalkoztatás tekintetében cél az átlaglétszám adatok alapján **a meglévő létszám foglalkoztatása** – amennyiben ez a munkaterv alapján a tervezett feladatok végrehajtásához indokolt –, **szükség szerint csökkentése.** Magasabb létszám indokolt esetben, a járási hivatal előzetes hozzájárulásával tervezhető.

* 1. A tervezett tevékenység és az igényelt létszám, valamint a felmerülő költségek egymással továbbra is arányban kell, hogy álljanak. Minden program **legalább 5 fő** bevonásával indítható. Amennyiben a programnak van előzménye, és ahhoz viszonyítva a tevékenység, termelés nem nő jelentős mértékben, úgy nem indokolt a létszám emelése sem.

Szántóföldi növénytermesztés esetén a mezőgazdasági földterületre hektáronként 2-6 fő foglalkoztatása tervezhető (pl.: 4 hektáros földterület megművelésére maximum 4x6, azaz 24 fő foglalkoztatható). Fóliás termesztésre, konyhakertre és állattenyésztésre nincs irányadó maximális létszám, az – a két előbbi tevékenység esetében – növényi kultúra és művelési forma (kézi/gépi) függő.

* 1. Közfoglalkoztatónként 5-30 fő közötti létszám foglalkoztatása esetén 1 fő adminisztrátor tervezhető, majd minden további 30 fő foglalkoztatása után újabb 1-1 fő adminisztrátor vonható be a programba.
  2. Közfoglalkoztatónként 5-10 fő közfoglalkoztatott esetén 1 fő munkavezető támogatása igényelhető, majd minden további 10 fő után újabb 1-1 fő munkavezető.

A járási minta- vagy ráépülő program bármely programtípusában adminisztrátor vagy munkavezető munkakörben foglalkoztatott közfoglalkoztatott a közfoglalkoztató valamennyi közfoglalkoztatási támogatásból megvalósuló programjával kapcsolatban a munkakörének megfelelő feladatot egyidejűleg elláthat.

1. **Általános szabályok**

**7.1. A tervezés**

**7.1.1. A járási startmunka minta- és ráépülő programok tervezésre vonatkozó előírások**

1. Más hazai, vagy uniós forrásból nyújtott támogatáshoz kapcsolódó tevékenység, beruházás nem támogatható a járási startmunka program keretében (kettős finanszírozás tilalma). Alapvetően azokat a célokat, tevékenységeket javasolt támogatni a közfoglalkoztatási programokban, amelyekben más forrás nem áll rendelkezésre.
2. Közfoglalkoztatási támogatásból olyan programot támogatni nem lehet, amelynek a tevékenysége a korábbiakban közfoglalkoztatás alapjain szerveződött szociális szövetkezet vagy önkormányzati nonprofit gazdasági társaság tevékenységével megegyezik.
3. Az önkormányzatnak meg kell határoznia az önerő mértékét abban az esetben, ha nem 100%-ban támogatott a program. A települési önkormányzatok a földterületek és tevékenységek vonatkozásában különböző jogcímeken (pl. területalapú támogatás, tanyafejlesztés, mezőgazdasági területek erdősítése stb.) támogatásban részesülhetnek. Az önkormányzatok ezen bevételi forrásaikat önerőként nem tüntethetik fel kérelmükben. Nem 100%-os támogatási intenzitás esetén saját forrás/önerő megléte elengedhetetlen a program megvalósításához. Ebben az esetben a kérelmező nyilatkozik arról, hogy 100% alatti támogatási intenzitás mellett is vállalja a program maradéktalan megvalósítását és a szükséges forrással rendelkezik. Az önerő mértéke nem lehet kevesebb, mint a program megvalósításához szükséges forrás 100%-a és az igényelt támogatás különbözete.
4. Ha a közfoglalkoztató a program további eredményes működtetése, a közfoglalkoztatottak hatékonyabb munkavégzése érdekében új tevékenység indítását, új földterület bevonását, a növényi kultúra, illetve az állatállomány megváltoztatását tervezi, ennek megalapozottságát alátámasztó indokait a kérelem indokolásában részletesen ki kell fejteni.
5. **A költségvetés tervezését külön indokolni kell,** különösen a munkaeszközök (gépek, készülékek, berendezések) beszerzését, illetve jelentősebb mennyiségben beszerzésre tervezett anyag esetén az anyagköltségeket. **A közfoglalkoztatók által tervezett beszerzéseknél minden esetben szükséges vizsgálni az előző évek megvalósult beszerzéseit, valamint az előző közfoglalkoztatási programból származó bevétel felhasználását.** A bevétel felhasználásának vizsgálata érdekében a KTK-ban a munkaanyaghoz mellékletként csatolni kell a bevételek és azok felhasználásának kimutatását tartalmazó, a tervezési segédlet *3.* *sz. mellékletét* képező, kitöltött adatlapot.
6. A járási startmunka minta- és ráépülő közfoglalkoztatási programokban **támogatás csak új gép, műszaki berendezés, felszerelés, gyártóeszköz beszerzésére igényelhető**.

Új gép, műszaki berendezés, felszerelés, gyártóeszköz: kizárólag új, a kérelem benyújtása előtt még nem használt, üzembe nem helyezett műszaki berendezés, gép, egyéb berendezések, felszerelések, amelyekkel nem folytattak üzemszerű gyártási tevékenységet, függetlenül a gyártási évtől.

1. A járási startmunka minta- és ráépülő közfoglalkoztatási programokban **beszerezhető eszközök bekerülési értéke** (az üzembe helyezésig felmerült összes költség) **nem haladhatja meg a 400 000 Ft-ot**. Az eszközbeszerzés értékhatárát meghaladó eszköz tervezése esetén az **értékhatáron felüli összeg önerőből** finanszírozható, amely közfoglalkoztatásból származó bevétel is lehet. **Amennyiben a 400 000 Ft-nál magasabb bekerülési értékű eszköz beszerzésére részben közfoglalkoztatási támogatás terhére kerül sor,** **intézkedni szükséges az** **elidegenítési és terhelési tilalom előírására a hatósági szerződésben**.
2. Felhívjuk a figyelmet, hogy a hivatkozott szolgáltatások és eszközök beszerzésére a közbeszerzésekről szóló 2015. évi CXLIII. törvény rendelkezései az irányadók. A közbeszerzési értékhatár (mindenkori mértékét a Magyarország tárgyévi központi költségvetéséről szóló törvény szabályozza) alatti szolgáltatás- és eszközvásárlás esetén, ha

* az eszköz, illetve szolgáltatás egyedi beszerzési értéke **eléri vagy meghaladja a bruttó 400 000 Ft-ot, három árajánlat csatolása kötelező,**
* az eszköz, illetve szolgáltatás egyedi beszerzési értéke **nem éri el a bruttó 400 000 Ft-ot**, azonban tekintettel a beszerzendő mennyiségre, a beszerzés összértéke meghaladja a bruttó 2 000 000 Ft-ot, **három árajánlat csatolása kötelező**,
* az eszköz, illetve szolgáltatás egyedi beszerzési értéke nem éri el a bruttó 400 000 Ft-ot, és a beszerzendő mennyiség alapján az összérték nem haladja meg a 2 000 000 Ft-ot, abban az esetben **legalább egy árajánlat csatolása szükséges.**

A kérelemben tervezett költségeket minden esetben alá kell támasztani, erre szolgálnak az árajánlatok. Amennyiben a termék vagy szolgáltatás egyedi beszerzési értéke nem éri el a bruttó 400 000 Ft-ot, és a beszerzendő mennyiség alapján az összérték nem haladja meg a 2 000 000 Ft-ot, abban az esetben árajánlatként elfogadható az értékesítő hivatalos weboldaláról letöltött, a termék vagy szolgáltatás beazonosításra szolgáló adatait, valamint letöltés dátumát egyértelműen, jól láthatóan tartalmazó dokumentum.

**Nem minősül érvényes ajánlatnak** a közfoglalkoztató vezető tisztségviselője, tulajdonosa, a képviseletére jogosult kapcsolattartó, az önkormányzat közfoglalkoztató esetében a polgármester, az alpolgármester, a jegyző, az aljegyző, a képviselőtestület, valamint a közgyűlés tagjai, továbbá ezen személyek Ptk. 8:1. § (1) bekezdése 2. pontjában meghatározott hozzátartozói tulajdonában vagy irányítása alatt álló vállalkozás által benyújtott ajánlat.

**Az árajánlatokat már a munkaanyag mellé rögzíteni kell a KTK-ban, papír alapon csatolni nem szükséges.**

1. A programban **nem vásárolható eszköz, anyag, segédanyag, szolgáltatás** **közfoglalkoztatási jogviszonyban foglalkoztatott személytől**, valamint a programot megvalósító közfoglalkoztatóval közfoglalkoztatási jogviszonyban álló **közfoglalkoztatott házastársától, egyenes ági hozzátartozójától**.
2. Ha a közfoglalkoztató bérli a munkaeszközt, akkor az nem minősül beruházásnak, ezért csak a működési költségek között lehet elszámolni a bérleti díjat.
3. A járási startmunka minta- és ráépülő programok tervezésekor **az ólmozatlan motorbenzin és a gázolaj esetében a Nemzeti Adó- és Vámhivatal által 2024. november hónapra megállapított üzemanyagárat alkalmazhatják a közfoglalkoztatók.**
4. Olyan közfoglalkoztatási program esetében, amely nem saját tulajdonú ingatlanban valósul meg, tilos az ingatlanhoz kapcsolódó felhalmozási költséget támogatni, amely az ingatlan értéknövekedését eredményezi. A gyümölcsös vagy az évelő növényzet telepítése magántulajdonú ingatlan esetében szintén nem támogatott, figyelemmel arra, hogy ezeknek a növényeknek a növekedési (termőre fordulási) időszaka meghaladja a közfoglalkoztatási programok maximális 12 hónapos időtartamát.
5. A közfoglalkoztató az ingatlan jogszerű használatának feltételeit köteles biztosítani. A járási startmunka minta- és ráépülő program megvalósítására használt ingatlan esetében a működtetés szabályos feltételeinek igazolására **minden esetben csatolni kell a 30 napnál nem régebbi tulajdoni lapot**. (A tulajdoni lap, illetve e-hiteles tulajdoni lap másolat az előzetes tervezetnek a közfoglalkoztató által a KTK-ban történő rögzítése időpontjában nem lehet 30 napnál régebbi.)

Ha a közfoglalkoztató **nem a saját** tulajdonát képező, magán- vagy állami tulajdonban lévő ingatlanon valósítja meg a közfoglalkoztatási programját, **a tulajdoni lap mellett az ingatlan jogszerű használatát a program teljes időtartama alatt igazoló dokumentumokat**,valamennyi tulajdonosnak, illetve kedvezményezettnek az ingatlan közfoglalkoztatás céljára történő használatához való hozzájárulását igazoló jognyilatkozatokat (pl. özvegyi jog, haszonélvezeti jog, közös tulajdon fennállása esetén, szerződések, nyilatkozatok) is fel kell tölteni a KTK rendszerben a munkaanyag mellékleteként. A szükséges dokumentumok hiányában a program nem indítható.

A közfoglalkoztatás keretében közterületen végzett tevékenység esetében (pl. parkgondozás, árok tisztítása, közúthálózat karbantartása, stb.) a terület jogszerű használatára vonatkozó igazolási kötelezettség nem áll fenn.

1. **Közfoglalkoztatási programba** a közfoglalkoztató önkormányzat polgármesterének, **a polgármester házastársának,** illetve egyenes ági **hozzátartozóiknak** tulajdonában lévő **ingatlan, továbbá a közfoglalkoztatott tulajdonában álló, illetőleg lakó- vagy tartózkodási helyeként szolgáló ingatlan** nem vonható be.
2. **Más önkormányzat közigazgatási területén található ingatlanon történő közfoglalkoztatás** kizárólag az értékteremtő programban végzett mezőgazdasági tevékenység esetében engedélyezhető.
3. Értékteremtő vagy szociális típusú programban engedélyezhető azon esetekben, amikor a közfoglalkoztató olyan nagyértékű tárgyi eszközt ad át rövid idejű munkavégzés céljából, amellyel a másik fél nem rendelkezik, és nincs olyan kezelőszemélyzete, aki ezt az eszközt biztonságosan működtetni tudja. A közfoglalkoztatónak a más önkormányzat közigazgatási területén található saját tulajdonú földterület használatára való jogosultságát az általános szabályok szerint kell igazolnia (tulajdoni lap). Nagyértékű tárgyi eszköz rövid idejű munkavégzés céljából történő átadása esetén együttműködési megállapodás szükséges. A nagyértékű eszköz rövid idejű munkavégzés céljából, kezelőszemélyzettel történő átadása esetében annak az átvevő önkormányzatnak kell az ideiglenesen munkavégzésre átadott gép üzemeltetésén kívül megvalósítania az alapvetően a területhez kapcsolódó közfoglalkoztatást (pl. utak karbantartása, árok tisztítása, hulladék összegyűjtése stb.), amelynek a közigazgatási területén található az ingatlan.

**7.1.2. Az értékteremtő program tervezése**

1. Az értékteremtő programban a géppark javítási költsége **éves karbantartási terv** alapján tervezhető, amelyet a KTK-ban a munkaanyaghoz mellékletként csatolni kell.

A javítási költségek pénzügyi elszámolásához csatolni kell a javítás szükségességét, indokoltságát, valamint a költség megalapozottságát alátámasztó hivatalos szakértői véleményt. A javítás szükségességét, indokoltságát, valamint a költség megalapozottságát alátámasztó szakvéleményt a szervizelést végző szakember kiadhatja, cégszerű aláírással, hivatalos dokumentumként. Szakvélemény csatolása a szervízben elvégzett minden javítási költség elszámolásához szükséges.

A karbantartási tervnek tartalmaznia kell a karbantartásra tervezett eszköz megnevezését és az eszköz beazonosítására szolgáló adatot (gyártás éve, gyártási szám vagy az egyedi azonosítást lehetővé tévő egyéb megjelölés), a tervezett karbantartás rövid leírását, megnevezését, várható költségét, tervezett időpontját (év, hónap megjelölése elég), valamint azokat a további adatokat, amelyek a közfoglalkoztató gépparkja, illetve a karbantartásra tervezett eszközök sajátosságai alapján esetleg szükségesek.

1. A szaporítóanyag minőségének biztosítása érdekében hibrid F1-es, kórokozóktól mentes palánták beszerzésének támogatása javasolt.

A közfoglalkoztatónak figyelemmel kell lennie arra, hogy bármilyen növénykultúra termesztése esetén kizárólag ellenőrzött helyről származó, minőségi genetikát vegyen igénybe, amikor szaporítóanyagot (pl. palántát, vetőmagot, vetőburgonyát, stb.) vásárol. Vetőburgonya esetében a Magyarországon és külföldön minősített, fémzárolt vetőburgonya előállításokat a Fémzárolt Vetőburgonya Keresőn keresztül hozza nyilvánosságra a NÉBIH. Magyarországon csak fémzárolt vetőburgonya hozható forgalomba.

A burgonyatermesztéshez beszerzett szaporítóanyag kizárólag „vetőburgonya” megnevezéssel számolható el. A „vetőméretű”, „vetésre alkalmas”, „kisméretű/apró méretű burgonya”, „malackrumpli” stb. megnevezéssel burgonya szaporítóanyag költsége nem számolható el, mert ezek nem ellenőrzött növényanyagnak minősülnek, amelyek nem nevezhetők vetőburgonyának, nem rendelkeznek származási bizonylattal, és nem estek át több minősítési folyamaton és hatósági ellenőrzésen.

1. Ha a közfoglalkoztató az értékteremtő program keretében növénytermesztést tervez, a KTK-ban a munkaanyaghoz mellékletként csatolni kell a növénytermesztési tevékenység céljából a programba bevont **földterületek (ingatlanok) főbb adatait** tartalmazó, a tervezési segédlet *4. mellékletét* képező, kitöltött adatlapot.
2. Növénytermesztés keretében elsődlegesen élelmiszer-, fűszer- és gyógynövények termesztésének támogatása javasolt. Dísznövény termesztéséhez támogatás a következő korlátozással nyújtható: **egynyári, kétnyári és évelő virágok összesen 1 250 db, továbbá díszfák, cserjék, ezüstfenyő és tuja összesen 50 db beszerzése támogatható.**

A virág (gyógynövény kivételével), díszfa és cserje, ezüstfenyő, tuja beszerzése (palánta, tő, csemete) a **meghatározott mennyiség felett nem támogatható**, ezen növények esetében további támogatás csak a termesztéshez, előállításhoz (magról vetés) adható.

1. Ha a közfoglalkoztató gyógynövénytermesztést tervez, a gyógynövény értékesítésével kapcsolatos szerződést vagy előszerződést a KTK-ban a munkaanyaghoz mellékletként csatolni kell.
2. Állattartási tevékenység a közfoglalkoztatás keretében **ott tervezhető,** ahol **a programban rendelkezésre áll földterület a takarmány megtermeléséhez, és a közfoglalkoztató** az állatok etetéséhez szükséges **takarmány legalább 50%-át megtermeli, vagy önerőből biztosítja. További feltétel, hogy a közfoglalkoztató** az előállított állati terméket (pl.: tej, hús, tojás, stb.) **feldolgozza, vagy értékesíti, ideértve az önkormányzati vagy egyéb gazdasági szervezet által üzemeltetett konyha részére történő átadást, illetve értékesítést is.** A **vágás kizárólag ellenőrzött vágóhídon** valósulhat meg, az ezt igazoló dokumentumot a pénzügyi elszámoláshoz be kell mutatni.
3. **Takarmánynövény-termesztés nem támogatható, ha** a közfoglalkoztató **nem végez állattartási tevékenységet**, **vagy** **nem állattartással foglalkozó közfoglalkoztató részére értékesít takarmányt**, **valamint** ha a takarmánynövény-termesztés **kizárólag gépi szolgáltatás** vásárlásával valósul meg.
4. Állatok beszerzése kizárólag ellenőrzött helyről engedélyezett. Amennyiben a közfoglalkoztató a Büntetés-végrehajtás Országos Parancsnoksága (a továbbiakban: BVOP) agrártevékenységet ellátó gazdasági társaságaitól a BVOP által meghatározott feltételek alapján kívánja beszerezni az állatállományát, a beszerzést a közfoglalkoztató saját hatáskörben, közvetlenül intézi.
5. Az értékteremtő programban mezőgazdasági tevékenységhez **200 l/ha/támogatási év** (teljes művelési időszakra, valamint a benzint és a gázolajat is ideértve) üzemanyag beszerzése tervezhető, amelyről **tételes kimutatást** kell készíteni.

A meghatározott üzemanyagmennyiség a programban **művelésbe vont** **teljes terület** méretére vonatkozik, és **tervezhető maximális mennyiségként** értelmezendő. Csak a ténylegesen indokolt költségek tervezhetők és fogadhatók el, ennek megfelelően a tervezés során nem csak a terület méretét, hanem a programban használt eszközök területalapú, vagy üzemóra alapján számított üzemanyagszükségletét is figyelembe kell venni (erre szolgál az üzemanyagfelhasználás kimutatás).

Azokra a földterületekre vonatkozóan, amelyeken a művelés **gépi szolgáltatás** vásárlásával valósul meg, és a szolgáltatás díja magában foglalja a felhasznált üzemanyagot, a kétszeres támogatás tilalmára figyelemmel **az üzemanyag beszerzéséhez további támogatás nem igényelhető**.

Az értékteremtő programban a mezőgazdasági tevékenységhez meghatározott üzemanyagfelhasználás mellett az egyéb tevékenységhez, valamint a szociális típusú programokban is tervezhető indokolt mértékű üzemanyagköltség, az üzemanyag felhasználásáról azonban ezekben az esetekben is tételes kimutatást kell készíteni.

1. Amennyiben a közfoglalkoztatási programhoz kapcsolódóan **szakember** közreműködése javasolt, annak költségét a közfoglalkoztató a bevételéből finanszírozhatja.

**7.2. A járási startmunka minta- és ráépülő programok megvalósításához kapcsolódó szabályok**

1. Az azonos közfoglalkoztató által indított járási startmunka minta- és ráépülő programok között lehetőség van az alkalomszerű (legfeljebb 3 munkanap időtartamú) átjárásra a közfoglalkoztatottak, illetve a felhasznált eszközök tekintetében, amennyiben a munka jellege, vagy a külső körülmények azt megkövetelik. Ezekben az esetekben a munkanaplóban kell rögzíteni a létszám átcsoportosításának tényét. 3 munkanapot meghaladó időtartamú átjáráshoz az illetékes járási hivatal foglalkoztatási osztályának előzetes engedélye szükséges. Az átjárhatóság azonban nem veszélyeztetheti a programok sikeres megvalósítását.
2. A megtermelt termény, termék piacon értékesíthető az értékesítés szabályainak megfelelően, vagy a szociálisan rászoruló helyi lakosok részére is kiosztható. Az önkormányzat szociális rendeletében foglaltaknak megfelelő, szociális célú felhasználást minden esetben dokumentálni kell, amelyhez képviselőtestületi határozati jogalap és analitikus nyilvántartás is szükséges. A kiosztási jegyzéknek tartalmaznia kell a jogosult nevét, aláírását, a kiosztott termék megnevezését, mennyiségét és értékét.

A közfoglalkoztatás során keletkezett bevételekről és annak felhasználásáról elkülönített nyilvántartást (analitika) kell vezetni folyamatosan, évenkénti bontásban és göngyölítve. A bevételeket elkülönített számlán kell kezelni és a közfoglalkoztatási programba vissza kell forgatni.

1. A közfoglalkoztatás keretében előállított, vagy beszerzett készletekről és állatokról naprakész mennyiségi és értékbeni nyilvántartást kell vezetni, amelyből nyomon követhető a készletváltozás időpontja, értéke, mennyisége, a növekedés vagy csökkenés jogcíme, a kapcsolódó partner adatai, valamint a könyvelés alapjául szolgáló számviteli alapbizonylat azonosítószáma.

A közfoglalkoztatási program keretében előállított valamennyi produktumra (áruk, eszközök, termények, termékek, élő állatok, stb.) vonatkozóan folyamatos készletnyilvántartást kell vezetni mennyiségben és értékben egyaránt.

A saját termelésű készleteket közvetlen önköltségi áron kell nyilvántartásba venni, melynek megállapításához szükséges részletszabályokat az önköltségszámítási szabályzatban kell rögzíteni.

1. A költségnemek közül legkésőbb a program feléig el kell számolni a munka- és védőruházat, az egyéni védőeszközök, a munkavégzéshez nélkülözhetetlen munkaeszközök költségeivel, valamint a felhalmozási célú költségekkel. Kivételt képeznek ez alól a program során folyamatosan felmerülő költségek (pl. üzemanyag, stb.).

A fenti felsorolásban szereplő tételek esetében a beszerzésre vonatkozó megrendeléseket a gyártó, szállító szervezetek felé, a program indulását követő 30 napon belül a közfoglalkoztató köteles elküldeni, a megrendelésben kérve a teljesítés határidejének 15 napon belüli visszaigazolását.

A határidő – amennyiben szükséges – a közbeszerzés, az engedélyeztetés, vagy bármilyen külső, elháríthatatlan akadály miatt meghosszabbítható.

1. A határidőig fel nem használt előleg összegét vissza kell követelni, a megkötött hatósági szerződést ennek megfelelően módosítani szükséges, majd intézkedni kell a kötelezettségvállalással nem terhelt forrás elvonásra történő felajánlásáról. Az időtartam a közbeszerzés, engedélyeztetés, vagy bármilyen külső, elháríthatatlan akadály miatt hosszabbítható, de az elszámolásnak legkésőbb a tárgyév december 15-ig meg kell valósulnia.
2. A legfeljebb 4 hónap időtartamú, vagy annál rövidebb programra eltérő szabályok vonatkoznak, azokat a hatósági szerződés ide vonatkozó pontjai tartalmazzák. Amennyiben a működési célú költségek egyes költségnemein belüli költségelemek közötti költségátcsoportosítás válik szükségessé, vagy a tervezetthez képest más eszköz/anyag kerül beszerzésre, úgy azt a közfoglalkoztatónak előzetesen kérelmezni és engedélyeztetni kell az illetékes járási hivatal foglalkoztatási osztályánál.

Amennyiben a működési célú költség és a felhalmozási célú költség elemei közötti költségátcsoportosítás válik szükségessé, abban az esetben ezt a közfoglalkoztatónak előzetesen kérelmezni és engedélyeztetni kell az illetékes járási hivatal foglalkoztatási osztályával. A költségek közötti átcsoportosításhoz a hatósági szerződés módosítására van szükség.

Tekintettel arra, hogy a kérelem elválaszthatatlan része a hatósági szerződésnek, abban az esetben, ha más anyag, vagy eszköz stb. kerül beszerzésre, az csak akkor számolható el, ha a hatósági szerződés előzetesen ennek megfelelően módosításra került.

Budapest, 2024. október „ .”

Közfoglalkoztatási Helyettes Államtitkárság

**A 2025. évi járási startmunka programok felterjesztésének ütemezése**

1. **A járási startmunka minta- és ráépülő programok programtervének KTK-ban való rögzítése és benyújtása a járási hivatal foglalkoztatási osztályára**

Határidő: 2024. november 4-től 2025. január 10-ig

A tervezési időszak a kérelem véglegesítésével zárul, melyet a közfoglalkoztató végez el a KTK-ban. Ennek határideje 2024. január 12. Amennyiben a fenti határidőt a közfoglalkoztató nem tartja be, úgy a járási hivatalnak a kérelmet el kell utasítania!

Felelős: közfoglalkoztatók, járási hivatalok foglalkoztatási osztályai és a kormányhivatalok foglalkoztatási főosztályai

1. **A benyújtott kérelmek vizsgálata és szükség esetén módosítása, továbbá a kormányhivatalok javaslatainak felterjesztése a BM részére**

Határidő: 2025. január 13-tól 2025. február 7-ig

Felelős: közfoglalkoztatók, járási hivatalok foglalkoztatási osztályai, kormányhivatalok foglalkoztatási főosztályai, BM KHÁT szakmai főtanácsadói, BM KHÁT KSKF Programkoordinációs Osztály vármegyei programkoordinátorai

1. **A kormányhivatalok kiértesítése a miniszteri döntésről**

Határidő: 2025. február 17.

Felelős: BM KHÁT Közfoglalkoztatási Stratégiai és Koordinációs Főosztály Programkoordinációs Osztály

1. **A járási startmunka minta- és ráépülő programok indulása**

Határidő: 2025. március 1.

Felelős: járási hivatalok foglalkoztatási osztályai és a kormányhivatalok foglalkoztatási főosztályai, közfoglalkoztatók

Budapest, 2024. október „ .”

Közfoglalkoztatási Helyettes Államtitkárság

**MELLÉKLETEK**

1. számú melléklet KTK költségnemek

2. számú melléklet Pénzügyi segédlet

3. számú melléklet Bevételek és azok felhasználásának kimutatása

4. számú melléklet Növénytermesztés céljából az értékteremtő programba bevont földterületek (ingatlanok) főbb adatai